Az év két legsikeresebb csapata a Ganassi és a Penske volt. Májusban Gil de Ferran révén a Penske zsinórban harmadik Indy 500-győzelmét aratta (Hélio Castroneves kis híján egymás után harmadszor végzett az élen, végül második lett), míg a bajnoki címet a Ganassi újonca, az új-zélandi Scott Dixon szerezte meg. Dixon egyébként csak az IndyCarban számított újoncnak, előtte két évig a CART-ban versenyzett. A szezonzárón Dixonon kívül még négy versenyzőnek (Hélio Castroneves, Sam Hornish, Jr., Gil de Ferran és Tony Kanaan) volt esélye megszerezni a bajnoki címet, azonban ez a verseny Thomas Scheckter és Kenny Bräck súlyos balesetéről maradt emlékezetes, melyben utóbbi versenyző súlyos sérüléseket szenvedett, amikor a pályát övező kerítésnek csapódott.